Lid van metropolisie vas oor transito-rooftogte | SAUK.co.za - Nuus.info
Lid van metropolisie vas oor transito-rooftogte
’n Vroulike lid van die Tshwane-metropolisie is onder die 23 mense wat Vrydag in hegtenis geneem is in verband met misdade wat verband hou met transitorooftogte, het die SAPD Sondag bekend gemaak.
“ ’n 32-jarige man en sy meisie in Vrydag in hegtenis geneem weens ’n transitorooftog wat in Mei in Boksburg plaasgevind het. Twee gepantserde voertuie is in die voorval geteiken,” het brig. Vish Naidoo in ’n verklaring gesê.
“Die vriendin, ’n beampte verbonde aan die Tshwane-metropolisie, het na bewering die wapens geberg wat in die aanval op die twee gepantserde voertuie in Boksburg gebruik is.”
’n Geweer, magasyn en verskillende rondes ammunisie is ook gevind. Daar is ook beslag gelê op ’n Toyota Quantum, wat glo met kontant gekoop is.
Volgens Naidoo is die metropolisielid se kêrel na bewering betrokke by verskeie transitorooftogte landswyd.
In ’n samelopende operasie is ’n onwettige immigrant wat glo ook by dieselfde voorval in Boksburg betrokke was, Vrydag in Wonderboom in hegtenis geneem. Plofstof is glo onder meer in sy besit gevind.
In nóg ’n operasie het die polisie twee vroue, die een is 67 en die ander 33, en ’n 50-jarige man in Soshanguve in hegtenis geneem in verband met ’n rooftogpoging op 4 Julie verlede jaar in Atlasweg, Boksburg.
Die 50-jarige man word glo ook verbind met talle transitorooftogte.
Nóg agt mense is ook in hegtenis geneem vir ’n poging tot ’n rooftog wat op 4 Julie in Dobsonville plaasgevind het.
Al die verdagtes sal binnekort in die hof verskyn.
Categories: Afrikaans, Afrikaner, geweld, Hoofnuus, Inligting, Korrupsie, misdaad, Nuus, Polisie, SA-nuus
Tags: afrikaans, Afrikaanse, Afrikaanse Nuus, Afrikaner, Berig, Info, metropolisielid, misdaad, Nuus, polisie, South Africa, Suid Afrika, transitorooftog, transitorooftogte, Tshwane Metropolisie
« Vrae ontstaan oor Ramaphosa se taakspan wat brandstof en BTW verligting moet bied
Belastingbetalersgeld vloei soos water by Nsfas »